Diari Oficial de la Generalitat Valenciana


Sumari del DOGV 8454, del 31-12-2018 (2018/11633)

RESOLUCIÓ de 14 de desembre de 2018, de la Direcció General d'Obres Públiques, Transport i Mobilitat, per la qual es determinen els dies de descans obligatori en la prestació de serveis de taxis a l'Àrea de Prestació Conjunta de València per a l'any 2019, i s'aprova el calendari per als dies festius.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8454

Data del DOGV
:   31-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11775


Data del document
:   14-12-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * taxi

RESOLUCIÓ de 14 de desembre de 2018, de la Direcció General d'Obres Públiques, Transport i Mobilitat, per la qual es determinen els dies de descans obligatori en la prestació de serveis de taxis a l'Àrea de Prestació Conjunta de València per a l'any 2019, i s'aprova el calendari per als dies festius. [2018/11223]  
L'Ordre de 16 de juny de 2009, de la Conselleria d'Infraestructures i Transport regula el sistema de descans obligatori en la prestació de serveis de taxis a l'Àrea de Prestació Conjunta de València.  
La direcció general competent en matèria de transport estableix anualment les particularitats dels torns de descans per a la setmana de Falles, Nadal, Cap d'Any i per a aquells esdeveniments en què puga produir-se un augment de la demanda. Igualment, estableix els torns de descans particulars per al període estival, Setmana Santa i Pasqua, en els quals està prevista una disminució de la demanda; i els torns per als mesos de maig, juny, juliol i setembre o en determinats horaris, en els supòsits en què estiga previst l'increment de la demanda.  
Per tot l'anterior, fent ús de les facultats atribuïdes en l'article 11 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, resolc:  
  
Primer. Prestació del servei de dilluns a divendres  
La prestació del servei de taxi a l'Àrea de Prestació Conjunta de València es farà sota el règim de descans obligatori d'un dia setmanal de dilluns a divendres.  
  
Segon. Prestació del servei durant els dissabtes i diumenges  
La prestació durant els dissabtes i diumenges del servei de transport públic de taxi per les autoritzacions pertanyents a l'àrea de prestació conjunta de València, es prestarà sota un règim de torns en els quals romandrà la meitat de la flota i s'organitzaran de la manera següent:  
  
- Quan el dissabte siga data parella prestaran el servei els taxis amb número de llicència de l'àrea parella, i descansaran la resta de vehicles.  
- Quan el dissabte siga data imparella prestaran el servei els taxis amb número de llicència de l'àrea imparella, i descansaran la resta de vehicles.  
- Quan el diumenge siga data parella prestaran el servei els taxis amb número de llicència de l'àrea parella i descansaran la resta de vehicles.  
- Quan el diumenge siga data imparella prestaran el servei els taxis amb número de llicència de l'àrea imparella i descansaran la resta de vehicles.  
  
Tercer. Distribució dels dies de descans  
A partir de l'entrada en vigor d'aquesta resolució, els dies de descans obligatori de les autoritzacions de taxi adscrites a l'Àrea de Prestació Conjunta de València queden distribuïts de la manera següent:  
  
Dia de la setmana Indicatiu Terminació de la llicència que descansa  
Dilluns B 2-3  
Dimarts C 4-5  
Dimecres D 6-7  
Dijous E 8-9  
Divendres A 0-1  
  
  
A les autoritzacions de taxi amb vehicles adaptats a persones amb mobilitat reduïda serà aplicable la distribució establida anteriorment. No obstant això, el dia de descans que els corresponga, podran prestar servei exclusivament a persones amb mobilitat reduïda.  
  
  
Quart. Reforç del servei els caps de setmana  
Sense perjudici del que disposa l'apartat segon d'aquesta resolució durant l'any 2019 i el mes de gener de 2020, el servei del taxi a l'Àrea de Prestació Conjunta serà reforçat durant la nit del dissabte al diumenge, de les 00.00 hores a les 07.00 hores amb les llicències corresponents a dues lletres del quadre establit en l'apartat tercer, amb independència del descans setmanal que tinguen assignat.  
  
Els dissabtes que els corresponga treballar a les llicències parelles es reforçarà amb dues lletres la terminació del número de llicència de les quals siga imparella, i iniciaran aquests reforços les llicències amb indicatiu A i B i així successivament de forma indefinida (C i D, E i A, B i C?).  
Els dissabtes que els corresponga treballar a les llicències imparelles es reforçarà amb dues lletres la terminació del número de llicència de les quals siga parell, i iniciaran aquests reforços les llicències amb indicatiu A i B i així successivament de forma indefinida (C i D, E i A, B i C...).  
Aquest reforç quedarà interromput els dissabtes en què hi haja un altre tipus de regulació o reforç com els recollits en l'apartat cinqué, seté o huité, i continuar el reforç esmentat al següent cap de setmana no regulat o reforçat per les lletres que els corresponga continuar de forma successiva.  
  
Cinqué. Prestació del servei durant el mes d'agost  
Durant el període del 5 d'agost de 2019 a l'1 de setembre de 2019, ambdós inclosos, no serà aplicable el que s'estipula en els apartats segon i quart d'aquesta resolució, relatiu a la prestació de serveis durant els dissabtes i diumenges. Sí que seran aplicables, no obstant això, els apartats primer i tercer relatius a la prestació del servei de dilluns a divendres i a la distribució dels dies de descans, respectivament.  
Des del dia 5 d'agost al 18 d'agost, ambdós inclosos, no podran prestar servei les llicències amb números imparells.  
Des del dia 19 d'agost a l'1 de setembre, ambdós inclosos, no podran prestar servei les llicències amb nombres parells.  
Les autoritzacions de taxi associades a vehicles adaptats no estaran subjectes durant el mes d'agost al descans determinat en aquest apartat, sempre que siga per a atendre necessitats de persones amb mobilitat reduïda.  
  
Sisé. Dies festius sotmesos a descans obligatori  
Totes i cada una de les llicències de l'Àrea de Prestació Conjunta de València no podran prestar servei quatre festius de 2019 (i fins a l'1.01.2020), en funció de la numeració parella o imparella de la llicència, de la forma següent:  
  
Festius de 2019-20 Hauran de descansar  
22 de gener Parelles  
1 de maig Imparelles  
24 de juny Parelles  
9 d'octubre Imparelles  
1 de novembre Imparelles  
6 de desembre Parelles  
25 de desembre Imparelles  
1 de gener de 2020 Parelles  
  
  
Aquest descans és addicional al descans setmanal assenyalat en els apartats segon i tercer d'aquesta resolució.  
  
Seté. Lliure prestació del servei en dies especials  
Sense perjudici del que es disposa en la normativa sobre la durada màxima diària de prestació del servei, es permet la prestació del servei de taxi a totes les llicències en les franges horàries següents, amb independència del descans setmanal que tinguen assignat:  
  
Dia Franja horària sense descans obligatori  
10 de març De les 00.00 a 07.00 h  
17 de març De les 00.00 a 07.00 h  
18 de març De les 00.00 a 07.00 h  
19 de març De les 00.00 a 07.00 h  
24 de juny De les 00.00 a 07.00 h  
17 de novembre De les 00.00 a 07.00 h i de 15.00 h a les 19.00 h  
14 de desembre De les 00.00 a 07.00 h  
15 de desembre De les 00.00 a 07.00 h  
21 de desembre De les 00.00 a 07.00 h  
22 de desembre De les 00.00 a 07.00 h  
1 gener de 2020 De les 00.00 a 07.00 h  
  
  
A més, es permetrà prestar servei a totes les llicències de taxi els diumenges dels mesos de maig, juny i juliol de 2019, des de les 00.00 a les 07.00 h.  
  
Huité. Prestació del servei per Setmana Santa i Pasqua  
Durant el període de Setmana Santa i Pasqua s'aplicarà el següent règim de descansos.  
Del divendres 19 d'abril al dimarts 23 d'abril, ambdós inclusivament, no prestaran servei les llicències parelles.  
Del dimecres 24 d'abril al diumenge 28 d'abril, ambdós inclusivament, no prestaran servei les llicències imparelles.  
Durant aquest període no serà aplicable el règim de descans de caps de setmana establit en els apartats segon i quart, encara que sí que s'aplicarà el règim de descans setmanal establit en l'apartat primer.  
  
  
Nové. Excepcionalitat per als serveis a persones amb mobilitat reduïda  
Les llicències de taxi de l'Àrea de Prestació Conjunta de València que tinguen adscrit un vehicle adaptat queden exceptuades del règim de descans obligatori previst per als caps de setmana.  
La prestació d'aquest tipus de serveis haurà d'identificar-se a través del distintiu que s'adjunta com a annex a aquesta resolució, que haurà de ser col·locat en el quadre de comandament de manera que siga visible des de l'exterior del vehicle.  
La prestació del servei a persones amb mobilitat reduïda tindrà preferència, encara que no tindrà aqueix ús exclusiu. Aquesta prestació l'hauran de garantir els prestadors del servei durant les vint-i-quatre hores del dia.  
Per a acollir-se a aquesta excepcionalitat serà obligatori estar adscrit a un Centre de Distribució de Taxis, una radioemissora o entitat de contractació per mitjans telemàtics, que tinguen per objecte, entre altres activitats, la contractació telefònica o telemàtica a través de vehicles adaptats, en què es garantisca que aquests vehicles presten servei prioritari a persones amb mobilitat reduïda. L'Administració controlarà, periòdicament, el grau de compliment d'aquesta obligació i adoptarà les mesures que considere oportunes en cas d'incompliment inclòs, si escau, la imposició de les sancions que corresponguen.  
  
Deu. Efectes  
Aquesta resolució serà aplicable a partir del 7 de gener de 2019, i deixa sense efectes la Resolució de 13 de juliol de 2018, de la Direcció General d'Obres Públiques, Transport i Mobilitat, per la qual es determinen, per a l'any 2018, els dies de descans obligatori en la prestació de serveis de taxis a l'Àrea de Prestació Conjunta de València i s'aprova el calendari per als dies festius (ampliada per la Resolució de 24 d'octubre de 2018, de la Direcció General d'Obres Públiques, Transport i Mobilitat), que queda igualment sense efectes.  
  
Contra aquesta resolució, que no posa fi a la via administrativa, es pot interposar recurs d'alçada davant del secretari autonòmic d'Habitatge, Obres Públiques i Vertebració del Territori en el termini d'un mes comptador des de l'endemà de la publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que s'utilitze qualsevol altra via que es considere oportuna.  
  
València, 14 de desembre de 2018.- El director general d'Obres Públiques, Transport i Mobilitat: Carlos Domingo Soler.